Chiquicojol ri ecꞌo-e pa tinamit Jerusalem richin niquiyaꞌ rukꞌij ri Dios chupan ri nimakꞌij riꞌ,
ecꞌo jujun vinak griegos.
Rijeꞌ xejel-apu riqꞌuin ri Felipe ri aj-Betsaida,
ri tinamit cꞌo pa Galilea richin xquicꞌutuj quiquemelal che,
y quireꞌ xquiꞌij:
Roj nikajoꞌ nkuchꞌo jubaꞌ riqꞌuin ri Jesús,
xechaꞌ.
Ri Felipe xbe-apu riqꞌuin ri Andrés richin xuꞌij che.
Cꞌajariꞌ chi caꞌiꞌ xebe-apu riqꞌuin ri Jesús richin xquiꞌij che ri favor ri niquicꞌutuj ri vinak griegos.
Jacꞌa ri Jesús xuꞌij chique ri caꞌiꞌ discípulos:
Ja xril kꞌij chi yin ri xitak-pe richin xinalex chiꞌicojol xticꞌujeꞌ chic nukꞌij jun bey.
Kitzij-kitzij nin-ij chive:
Si jun chꞌuti ruvech trigo nikapokonaj nikamuk-ka pan ulef,
man niqꞌuiyer ta ruvech.
Can kitzij na vi,
tok nimuk-ka jun semilla,
xa niqꞌuis chuxeꞌ ulef,
pero tok xtel-pe,
qꞌuiy ruvech xtuyaꞌ.
Quiriꞌ mismo ri nupokonaj rucꞌaslen chochꞌulef,
man xtril ta ri cꞌaslen ri richin jumul.
Jacꞌa ri man nupokonaj ta rucꞌaslen chochꞌulef,
can nuchajij-apu-riꞌ richin ri cꞌaslen ri richin jumul.
Ri nrojoꞌ nuꞌon ri nusamaj,
quirutzekleꞌej.
Y ri lugar yincꞌo-vi yin,
chiriꞌ mismo xticꞌuje-vi ri nibano ri nusamaj.
Si cꞌo jun nibano ri nusamaj,
xtiꞌan che roma ri Nataꞌ chi xticꞌujeꞌ rukꞌij.
Yin vacami can nikꞌaxo ri vánima.
¿Pero xtin-ij cami che ri Nataꞌ:
Quinacoloꞌ chuvech ri kꞌaxomal richin ri hora reꞌ,
tok xa richin yikꞌax chupan ri cꞌa yincꞌo na?
Jacꞌariꞌ tok ri Jesús xuꞌij:
Nataꞌ,
tabanaꞌ chi nikꞌalajin ri nimalaj akꞌij,
xchaꞌ.
Jacꞌariꞌ xchꞌo-pe jun kulaj chicaj ri quireꞌ xuꞌij:
Yin nukꞌalajrisan chic,
y cꞌa xtinkꞌalajrisaj chic na jun bey,
xcha-pe.
Roma cꞌa riꞌ,
ri ecꞌo chiriꞌ y xquicꞌaxaj ri chꞌabel,
niquiꞌij chi jun rayo xkꞌajan.
Chꞌakaꞌ chic niquiꞌij:
Jun ángel xchꞌo-pe che,
yechaꞌ.
Quireꞌ cꞌa xuꞌij ri Jesús chique:
Ri kulaj ri xivacꞌaxaj,
man voma ta yin xchꞌo-pe,
xa ivoma rix.
Vacami,
ja xril kꞌij chi ninicꞌox ri achique cꞌo pa cánima conojel aj-chochꞌulef,
y ri itzel ri cꞌo rukꞌaꞌ che ri rochꞌulef,
xteleses ri uchukꞌaꞌ riꞌ pa rukꞌaꞌ.
Jacꞌa yin riqꞌuin ri xquijotoꞌex chicaj,
xtinbochiꞌij cánima conojel richin yinquinimaj,
xchaꞌ ri Jesús.
Riqꞌuin ri quiriꞌ xuꞌij,
xukꞌalajrisaj ri achique chi camic xterukꞌasaj.
Romariꞌ ri vinak xquiꞌij che:
Roj kacꞌaxan chupan ru-ley ri Dios,
chi ri Jun ri xtutak-pe chucolic ri rutinamit,
xa richin jumul xticꞌujeꞌ.
¿Achique roma rat naꞌij chi ri Jun ri nalex chikacojol nicꞌatzin chi nijotoꞌex chicaj?
¿(Achique,
acuꞌx) cꞌa ri Jun ri naꞌij chi nalex chikacojol?
xechaꞌ che.
Jacꞌariꞌ tok ri Jesús xuꞌij chique:
Ri Sakil cꞌa nicꞌujeꞌ chic jubaꞌ iviqꞌuin.
Quixbin cꞌa chupan ri Sakil riꞌ,
utz ri cꞌa cꞌo na,
richin quiriꞌ man xa (quixrutzꞌom,
quixruchop) kꞌekuꞌn.
Roma ri nibin pa kꞌekuꞌn,
man reteman ta achique lugar benak-vi.
Y utz ri cꞌa yincꞌo na yin ri yiyoꞌon Sakil pan ibey,
tiyaꞌ ivánima viqꞌuin,
richin nikꞌalajin ri Sakil pan icꞌaslen.
Quiriꞌ xuꞌij ri Jesús chique,
jacꞌariꞌ xbe chiquivech y man jun xeteman achique lugar xbe-vi.